Komisijos reglamentas (EB) Nr. 2091/98
1998 m. rugsėjo 30 d.
dėl Bendrijos žvejybos laivyno suskirstymo segmentais ir žvejybos pastangų įgyvendinant daugiametes orientavimo programas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žvejybos ir akvakultūros sistemą Bendrijoje [1], su pakeitimais, padarytais Reglamentu (EB) Nr. 1181/98 [2], ypač į jo 13 straipsnį,
kadangi pagal 1993 m. gruodžio 21 d. Tarybos reglamento (EB) Nr. 3699/93, nustatančio Bendrijos struktūrinės pagalbos žuvininkystės ir akvakultūros sektoriuje bei jo produktų perdirbimo ir pardavimo kriterijus bei priemones [3], su paskutiniais pakeitimais, padarytais Tarybos reglamentu (EB) Nr. 25/97 [4], 5 straipsnį, daugiametės orientavimo programos 1997/2001 m. buvo priimtos Komisijos sprendimais 98/119/EB - 98/131/EB [5]; kadangi, siekiant, kad tas programas būtų galima vykdyti, Komisijai turi būti perduodami duomenys, įtraukiant duomenis apie atskirų laivų arba laivyno segmentų žvejybos pastangas arba apie žvejybos pastangas pagal žvejybos veiklą ir rajoną, priklausomai nuo atskirų atvejų;
kadangi Komisijos reglamente (EB) Nr. 2090/98 [6] sukuriamas duomenų perdavimo Bendrijos žvejybos laivų rejestrui pagrindas;
kadangi, perduodant duomenis apie žvejybos laivyno suskirstymą segmentais ir žvejybos pastangas pagal žvejybos veiklą ir rajoną, turėtų būti remiamasi Bendrijos žvejybos laivų rejestro duomenimis;
kadangi šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybė narė pagal Reglamento (EB) Nr. 2090/98 nuostatas turi pranešti Bendrijos žvejybos laivų rejestrui apie tai, kuriam segmentui priklauso kiekvienas į žvejybos laivyną įtraukiamas laivas arba apie eksploatuojamo laivo priskyrimą kitam segmentui.
Turi būti naudojami I priede nurodyti segmentų kodai.
Atitinkami laivai identifikuojami pagal Bendrijos žvejybos laivų rejestre įregistruotą identifikavimo numerį, kaip nurodyta Reglamento (EB) Nr. 2090/98 I priede.
2 straipsnis
Kiekvienam segmentui, dėl kurio valstybė narė Komisijai pateikia žvejybos pastangų apribojimo programą pagal žvejybos veiklą ir rajoną, vadovaujantis Tarybos sprendimo 97/413/EB [7] 6 straipsniu arba pagal segmentus, siekiant, kad būtų kompensuotas bet koks atsilikimas nuo ankstesnės daugiametės orientavimo programos iš dalies mažinant veiklą, taikomos tokios procedūros:
- valstybė narė renka duomenis apie kiekvieno segmento laivų žvejybos pastangas arba apie tam tikras žvejybos pastangas pagal žvejybos veiklą ir rajoną,
- tuos duomenis valstybė narė apdoroja kompiuterine programa,
- atskiri duomenys arba duomenys pagal segmentą ar pagal žvejybos veiklą ir rajoną už ankstesnius kalendorinius metus pagal šio reglamento II priedo A ir B lenteles kasmet perduodami Komisijai ne vėliau kaip kovo 31 d.
3 straipsnis
Apie segmentus, naudojančius aktyviuosius žvejybos įrankius, kuriems netaikomos 2 straipsnyje nurodytos programos, valstybės narės renka ir apdoroja būtiniausius II priede nurodytus duomenis, kurie reikalingi, siekiant nustatyti, ar nedidėja jų žvejybos mastai arba, jeigu jie didėja, tam padidėjimui įvertinti. Tuo tikslu taikomos šios procedūros:
- valstybė narė renka ir apdoroja būtiniausius II priede nurodytus duomenis, kad būtų galima stebėti atitinkamų segmentų žvejybos eigą. Komisijai turi būti pateikiama išsami informacija apie mėginių ėmimo metodus, parinktus kiekvienam laivyno segmentui, bei statistikos parametrus, apibrėžiančius žvejybos pastangų duomenų tikslumą, jų taikymo metu. Galima taikyti bet kokią kitą panašaus tikslumo rezultatus užtikrinančią procedūrą, jeigu Komisija yra ją patvirtinusi,
- rezultatai už ankstesnius kalendorinius metus pagal šio reglamento II priedo B lentelę kasmet Komisijai perduodami ne vėliau kaip iki kovo 31 d.,
- jeigu valstybė narė tam tikram segmentui nustato žvejybos masto padidėjimą, valstybė narė apskaičiuoja to padidėjimo įtaką šio segmento žvejybos pastangoms ir, vadovaudamasi 2 straipsniu, praneša Komisijai rezultatus.
4 straipsnis
Valstybės narės, pagal I ir II prieduose nustatytas išsamias taisykles ir kodus, šiame reglamente nurodytus duomenis siunčia Komisijai per telekomunikacijų tinklą skaitmeniniu persiuntimo būdu. Komisija pranešimo gavimą patvirtina iš karto, kai tik patvirtinama, kad jie įtraukti į duomenų bazę.
5 straipsnis
Klaidingos informacijos pataisymai Komisijai siunčiami per 30 dienų nuo klaidos aptikimo datos.
6 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. rugsėjo 30 d.